У катэгорыі “Дом, у якім хацелася б жыць” былі прадстаўлены макеты дамоў з утульнымі падворкамі, што патанаюць у зеляніне. Макеты спраектаваны з улікам экападыходу, у аснове якога — ідэя мэтазгоднага выкарыстання прыродных рэсурсаў і мінімізацыі адмоўных уздзеянняў урбанізацыі на навакольнае асяроддзе. Сярод праектаў можна сустрэць пентхаусы, плывучыя дамы, экасядзібы. Усе праекты ўяўляюць сабой сучасныя добраўпарадкаваныя дамы, спрыяльныя для здароўя чалавека (пабудаваныя з нетаксічных, няшкодных матэрыялаў). Пры гэтым яны не патрабуюць на сваю эксплуатацыю намаганняў і выдаткаў. Усе дамы абсталяваны сонечнымі батарэямі, што забяспечвае жыхароў неабходнай колькасцю электрычнасці. Прызёрам у гэтай паднамінацыі стаў макет навучэнак гімназіі № 5 Гродна Кацярыны Сандуленка і Дарыны Ашурка.